b'\n_START_ARTICLE_\nAlbatros B.II\n_START_SECTION_\nProjektas\n_START_PARAGRAPH_\nL\xc4\x97ktuv\xc5\xb3 k\xc5\xabr\xc4\x97jas Ernstas Heinkelis, remdamasis paties anks\xc4\x8diau sukurtu modeliu Albatros B.I, 1914\xc2\xa0m. suk\xc5\xabr\xc4\x97 Albatros B.II. Orlaivis tur\xc4\x97jo daug pana\xc5\xa1um\xc5\xb3 su pirmtaku, ta\xc4\x8diau buvo su trumpesniais sparnais, kurie leido j\xc4\xaf padaryti manevringesn\xc4\xaf._NEWLINE_\xc5\xa0is medinis i\xc5\xa1 uosio ir egl\xc4\x97s sukonstruotas l\xc4\x97ktuvas tur\xc4\x97jo vamzdin\xc4\x99 plienin\xc4\x99 va\xc5\xbeiuokl\xc4\x99. Prad\xc5\xbeioje buvo montuojamas 100 arklio gali\xc5\xb3 variklis, v\xc4\x97liau nuo B.IIa modifikacijos imtas naudoti 120 AG i\xc5\xa1vystantis Mercedes D.II variklis. Oru au\xc5\xa1inamas radiatorius buvo i\xc5\xa1keltas vir\xc5\xa1 l\xc4\x97ktuvo nosies._NEWLINE_Abu \xc4\xafgulos nariai l\xc4\x97ktuve s\xc4\x97d\xc4\x97jo pagal to meto standartin\xc4\xaf i\xc5\xa1sid\xc4\x97stym\xc4\x85: steb\xc4\x97tojas priekyje, o pilotas gale. Toks i\xc5\xa1sid\xc4\x97stymas liko visose B modifikacijose, nors jis nebuvo optimalus, pilotui matymo lauk\xc4\x85 siaurino masyvus au\xc5\xa1inimo radiatorius, steb\xc4\x97tojas priekyje ir dvigubi sparnai, tarp kuri\xc5\xb3 buvo suprojektuota piloto vieta.\n_START_SECTION_\nOperacij\xc5\xb3 istorija\n_START_PARAGRAPH_\nPirmasis skrydis \xc4\xafvyko 1914 metais. Versija su \xc4\xafmontuotu 120 AG varikliu bei dvimen\xc4\x8diu propeleriu pasiek\xc4\x97 tuomet\xc4\xaf skryd\xc5\xbeio auk\xc5\xa1\xc4\x8dio rekord\xc4\x85, pakildamas iki 4500\xc2\xa0m. 1915\xc2\xa0m. i\xc5\xa1 tarnybos j\xc4\xaf \xc4\x97m\xc4\x97 stumti ginkluotos C versijos, ta\xc4\x8diau iki pat karo pabaigos liko tarnyboje daugiausiai kaip treniruo\xc4\x8di\xc5\xb3 l\xc4\x97ktuvas._NEWLINE_1915\xc2\xa0m. baland\xc5\xbeio 16 d. l\xc4\x97ktuvas numet\xc4\x97 penkias bombas Anglijoje, Kento grafyst\xc4\x97je. Vienintel\xc4\x97 bomb\xc5\xb3 m\xc4\x97tymo \xe2\x80\x9eauka\xe2\x80\x9c buvo juodasis strazdas, tup\xc4\x97j\xc4\x99s medyje, \xc4\xaf kur\xc4\xaf pataik\xc4\x97 bomba.\n_START_SECTION_\nTarnyba Latvijos oro paj\xc4\x97gose\n_START_PARAGRAPH_\n1919\xc2\xa0m. latviai prie Jelgavos aptiko vokie\xc4\x8di\xc5\xb3 palikt\xc4\x85 l\xc4\x97ktuv\xc4\x85. Variklis buvo perkait\xc4\x99s, be padang\xc5\xb3, ta\xc4\x8diau su sveikomis likusiomis dalimis. Suremontuotas biplanas 1920 sausio 20 d. tapo pirmuoju Aviacijos mokyklos l\xc4\x97ktuvu.\n_START_SECTION_\nTarnyba Suomijos oro paj\xc4\x97gose\n_START_PARAGRAPH_\n1918\xc2\xa0m. prasid\xc4\x97jusiame pilietiniame kare \xc5\xa1ved\xc5\xb3 aktyvistai nupirko ir padovanojo Nordiska Aviatik A.B. gamykloje pagamint\xc4\x85 N.A.B. Albatros. Jis buvo pervadintas \xc4\xaf F.2, tapo \xc4\xafkurt\xc5\xb3 oro paj\xc4\x97g\xc5\xb3 pirmuoju orlaiviu.\n_START_SECTION_\nTarnyba \xc5\xa0vedijos oro paj\xc4\x97gose\n_START_PARAGRAPH_\nKaro metu pa\xc5\xbeeistu propeleriu vienas Albatros B.IIa tur\xc4\x97jo nusileisti \xc5\xa0vedijos teritorijoje ir buvo internuotas. \xc5\xa0vedai j\xc4\xaf nukopijavo ir naudojo kaip treniruo\xc4\x8di\xc5\xb3 l\xc4\x97ktuv\xc4\x85. \xc5\xa0vedi\xc5\xa1kos versijos buvo vadinamos Sk 1 ir \xc3\x96 2, atitinkamai naudojan\xc4\x8dios 120 ir 160 AG Mercedes variklius. J\xc5\xb3 buvo pagaminta apie 42._NEWLINE_1926\xc2\xa0m. \xc4\xafk\xc5\xabrus Oro paj\xc4\x97g\xc5\xb3 akademij\xc4\x85, l\xc4\x97ktuvai buvo perkelti \xc4\xaf Ljungbyhed karin\xc4\xaf poligon\xc4\x85. 1929\xc2\xa0m. visi orlaiviai nura\xc5\xa1yti.'